Li  Diabla dè la Râpe dè Kieu

In sé tin li, li Laïtronin i z’ avive onna pouaïre blu di Diabla dè la Rape dè kieu,
Inô daraï Moutagnon, i l’avive on omoueu kè s’apèlâve Djan Pipète dè la Vignète, i l’avive on mayin inô a la Tasonaïre, i l’alâve inô le feürtin é l’eüton avoui li vatse pouo pâtura li prô.
I fazive asebïn on biô kouerti dézo le mayin, u i plantâve, dè tsou, dè bondanse é brâmin dè trifle, la kâve du mayin l’ère on mouê petchoude é pâ troua bïn isolâye pouo l’ivê, adon i fazive on grô bouegan dézo le mayin pouo katcha li trifle é li bondanse, i kovivre tô sïn avoui di fouoye é di marè pouo pâ li lasié dzalâ, 
I mètive onna tôle dèsu, pouo kovri to sin.
Kin l’avive fouernaï dè remizié li bitche, é to mètu dézo le sotô, é kè tô sin, l’ère in n’odre,                                                                                                                              i mouesieve bâ tote li ni, a la maïzon dè Moutagnon pouo dremi, parskiè l’avive onna monstra pouaïre di Diabla dè la Râpe dè Kieu.
I paré kè sé  Diabla li, i fazive tote li ni onna prôsèsion dè la Ris a la Bionaïre in pasin pè Valèrèse,  in fazin on tinpé du Diable. 
Kin l’è arevô le feürtin, Djan Pipete dè la Vegnète, l’è partaï inô a la Tasonaïre pouo détarâ  li trifle é li bondanse du bouegan pouo li z’ inkâvâ 
 Inô din le mayin, i sè aparsu kè l’avive brâmin l’odeu du mouefi é du rinfarmô, adon laï pouaï tô ébrakô, uvè pouorte é fènitre pouo aérâ.
Adon l’è partaï du lô du kouerti, pouo vêre se li trifle saraï bïn konsarvâye, tô d’on kou in aradin inô du lô du mayin, l’a fouotu onna monstra braya, mame sopli, malédision, l’a tè pâ yue on diabla a la fènitre du païle, on monstrè machïn  avoui dè korne mi grôse, kè hleü don boueketïn.

Adon Djan Pipete dè la Vegnète, l’a tan z’u pouaïre, kè sè vreya é l’a inmouodô, bâ a veule vê Moutagnon, in arevâ bâ a la maïzon l’ère inkouo tô blu dè pouaïre é la keminsié a esplekâ u dzin sè kè l’avive yue inô li a la Tasonaïre, li dzin l’akieutâv’on tô épouovintô,  parsk’in sé tin li, li dzin  krèyev’on brâmin u sorsié, u revenan é u diabla.  
Le lindèman dè sin, l’âruvè bâ on Degnèrin u fà dè Moutagnon pouo kièri du pan, l’a avoui prèdjé, le dzin dè Moutagnon, di Diabla dè la Tasonaïre é sè kè Djan Pipète l’avive yue inô li, adon l’a bin kafolâ  in akieutin to sïn, l’a don keminsié a eksplèkâ, kè l’ère lui, in alin in tsan li tchievre  inô Kouyoye, é in pasin dèvan le mayin le grô bouok, l’a yue la pouorte grôse uvèse,  adon la pouaï mouesié dedin le païle é sè mètu daraï la fènitre, pouo aradâ bâ la planne, l’ère on monstre kouerieü, é du réste, le tsevraï l’a z’u brâmin dè péne a le fouotre feür du païle.

Kin li dzin, l’on  apraï la veretô su li Diabla dè la Rape dè Keu, l’on tchui bin ri é sè son bïn fouotu dè Djan Pipète dè la Vignète
Apri tô sïn, li dzin sè son teti môfiâ, kè l’ère l’Inkouerâ Marè,  kè l’avive itô inô pouo épouordi li diabla avoui dè l’ivoueu bènaïte, mi la dja bin dè z’ an dè tô sin.
 Adon di sè dzo li, l’on n’a pâ mi avoui, li tinpé di Diabla dè la Rape dè Kieu.
I parê kè sé Diabla li,  son tchui partaï  inô pè le Merdinson inô dèsu Volaïdze ! 

